Die 65ste Duzi-kanomarathon het vanoggend by Kamps Drift in KwaZulu-Natal begin. Die roeiers sal sake oor drie dae uitspook tot by die eindpunt in Durban.
In die Europese Reeks het die Wêreld Super 6-kompetisie in Perth begin. Louis Oosthuizen en Zander Lombard toon ook hulle staal. Onder die vroeë voorlopers was Robert Dinwiddie op 6 onder syfer en Brett Rumford op 5 onder.
In die Amerikaanse PGA-reeks slaan die spelers later vandag af in die Genesis Ope in Kalifornië. Branden Grace, Ernie Els en Charl Schwartzel sal onder meer in aksie wees.
Op George in die Suid-Kaap het die Dimention Data Pro-Am vanoggend op Fancourt begin. Die toernooi word op al drie bane van die gholflandgoed gespeel.
Die Dimension Data-toernooi van die Sonskynreeks vir Vroue sal vanjaar met 'n groter prysgeld spog. Die toernooi sal van môre tot Sondag op George gespeel word.
Môre in die Momentum-eendagreeks speel die Titans teen die Dolphins.
Môre speel die Proteas in hul enigste T20-wedstryd van die reeks teen Nieu-Seeland op Eden Park. Die enigste Suid-Afrikaanse bouler wat al op die veld met sy kort grense gespeel het, is Imran Tahir.
In Colombo het Suid-Afrika se Vrouespan teen Indië in die Super 6-fase van die IKR se Wêreld-Kwalifiseringstoernooi gespeel. Indië was aan die wenkant met 49 lopies. Die toernooi sal bepaal wie later vanjaar aan die Wêreldbeker in Groot-Britanje sal deelneem.
Die begin van die 2017-Superseisoen is nou net meer as 'n week weg. Gister het die Springbok-afrigtingspan saam met die vyf Superspanne se afrigters in Kempton Park vergader om die afrigtingsbloudruk vir SA rugby te bepaal.
Intussen is dit bevestig dat Oli Kebble ook die Stormers aan die einde van die seisoen gaan verlaat om sy loopbaan in die buiteland voort te sit. Die 24-jarige Kebble gaan hom by die Glasgow Warriors aansluit.